|  |
| --- |
| #PROJEKTS# |
| #REG\_DATUMS# projekts Nr.#REG\_NUMURS# |



RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

saistošie noteikumi

Rīgā

|  |  |
| --- | --- |
| #SEDES\_NORISES\_DATUMS\_V\_L# | Nr. #LEMUMA\_NUMURS# |
|  | (prot. Nr. #SEDES\_NR#, §) |

**Par sadzīves atkritumu apsaimniekošanu Rīgas valstspilsētas pašvaldības administratīvajā teritorijā**

Izdoti saskaņā ar Atkritumu apsaimniekošanas likuma 8. panta pirmās daļas 3. punktu

**I. Vispārīgie jautājumi**

1. Saistošie noteikumi nosaka:

1.1. sadzīves atkritumu (turpmāk – atkritumi), sadzīvē radušos bīstamo un mājsaimniecībās radīto būvniecības atkritumu apsaimniekošanu Rīgas valstspilsētas pašvaldības (turpmāk – pašvaldība) administratīvajā teritorijā (turpmāk – teritorija), lai aizsargātu vidi, cilvēku dzīvību un veselību, nodrošinātu atkritumu dalītu savākšanu un reģenerāciju, kā arī veicinātu atkritumu rašanās samazināšanu, dabas resursu efektīvu izmantošanu, atkārtoti lietojamu materiālu atgriešanu apritē un apglabājamo atkritumu apjoma samazināšanu;

1.2. pašvaldības teritorijas dalījumu atkritumu apsaimniekošanas zonās;

1.3. prasības atkritumu savākšanai, tajā skaitā minimālajam atkritumu savākšanas biežumam, pārvadāšanai, pārkraušanai, šķirošanai un uzglabāšanai;

1.4. kārtību, kādā veicami maksājumi par atkritumu apsaimniekošanu.

2. Saistošajos noteikumos lietotie termini:

2.1. atkritumu apsaimniekošanas zona – pašvaldības teritorijas daļa, kurā atkritumu apsaimniekošanas pakalpojumus nodrošina Atkritumu apsaimniekošanas likuma 18. panta pirmajā daļā noteiktajā kārtībā izvēlēts atkritumu apsaimniekotājs;

2.2. klients – atkritumu radītājs vai valdītājs, kurš ir noslēdzis līgumu ar atkritumu apsaimniekotāju par atkritumu apsaimniekošanu;

2.3. mājsaimniecībā radušies būvniecības atkritumi – atkritumi, kas rodas mājsaimniecības remonta un būvniecības darbos;

2.4. liela izmēra atkritumi – tādi sadzīvē radušies atkritumi, kurus to izmēra dēļ nav iespējams ievietot klienta lietošanā nodotajā atkritumu konteinerā;

2.5. sadzīvē radušies bīstamie atkritumi – mājsaimniecībā radušies bīstamie atkritumi, kuriem piemīt viena vai vairākas īpašības, kas padara tos bīstamus;

2.6. konteiners vieglajiem materiāliem – konteiners, kurā drīkst ievietot tīrus, sausus un bez pārtikas atliekām plastmasas, papīru un metālus saturošus atkritumus;

2.7. konteiners stiklam – konteiners, kurā drīkst ievietot izskalotas un tīras pudeles un burkas;

2.8. konteiners bioloģiskajiem atkritumiem – konteiners, kurā drīkst ievietot bioloģiski noārdāmus virtuves, dārzu un parku atkritumus;

2.9. kompostēšana – bioloģiski noārdāmu atkritumu aeroba apstrāde atmosfēras skābekļa klātbūtnē kontrolētos apstākļos, izmantojot mikroorganismus.

3. Saistošo noteikumu mērķis ir:

3.1. nodrošināt pašvaldības autonomās funkcijas – atkritumu apsaimniekošanas organizēšana pašvaldības iedzīvotāju interesēs – izpildi;

3.2. noteikt atkritumu apsaimniekošanas kārtību, lai aizsargātu vidi, cilvēku dzīvību un veselību, kā arī trešo personu mantu;

3.3. veicināt atkritumu apsaimniekošanu, ievērojot atkritumu apsaimniekošanas darbību prioritāro secību, tajā skaitā novērst atkritumu rašanās cēloņus, samazināt radīto atkritumu daudzumu (apjomu) un bīstamību, sekmēt atkritumu sagatavošanu atkārtotai izmantošanai, pienācīgi sagatavotu atkritumu atkārtotu izmantošanu, atkritumu pārstrādi, atkritumu reģenerāciju citos veidos, piemēram, iegūstot enerģiju, kā arī atkritumu apglabāšanu tādā veidā, lai netiktu apdraudēta vide, cilvēku dzīvība un veselība.

4. Pašvaldības teritorijā savāktie nešķirotie sadzīves atkritumi tiek nogādāti atkritumu šķirošanas rūpnīcā atkritumu poligona “Getliņi” teritorijā. Pēc atkritumu sagatavošanas apglabāšanai atkritumi, kuri nav derīgi atkārtotai izmantošanai, pārstrādei vai reģenerācijai ar enerģijas atguvi, tiek nodoti apglabāšanai atkritumu poligonā “Getliņi”. Apglabāšanai tiek nodoti arī tādi atkritumi, kas nav piemēroti sagatavošanai apglabāšanai, vai to veikt nav iespējams tehnisku iemeslu dēļ.

5. Pašvaldības teritorijā dalīti savāktie bioloģiskie atkritumi tiek nogādāti bioloģiski noārdāmo atkritumu pārstrādes kompleksā atkritumu poligona “Getliņi” teritorijā. Šī punkta nosacījumi neattiecas uz rudens sezonā savāktajām koku lapām.

6. Pašvaldības teritorijā ir četras atkritumu apsaimniekošanas zonas (1. pielikums):

6.1. pirmā atkritumu apsaimniekošanas zona;

6.2. otrā atkritumu apsaimniekošanas zona;

6.3. trešā atkritumu apsaimniekošanas zona;

6.4. ceturtā atkritumu apsaimniekošanas zona.

7. Atkritumu poligona “Getliņi” apsaimniekotājs vienu reizi ceturksnī iesniedz pašvaldības Mājokļu un vides departamentam (turpmāk – departaments) normatīvajos aktos par kārtību, kādā sniedzama informācija par savākto, reģenerācijai nodoto, atkritumu poligonā nodoto un atkritumu poligonā apglabāto atkritumu masu, noteikto informāciju par atkritumu poligonā “Getliņi” ievesto atkritumu daudzumu.

8. Atkritumu poligona "Getliņi" apsaimniekotājs vienu reizi mēnesī iesniedz pašvaldības departamentam informāciju par katra Atkritumu apsaimniekošanas likuma 18. panta pirmajā daļā noteiktajā kārtībā izvēlētā atkritumu apsaimniekotāja pašvaldības teritorijā savākto un atkritumu poligonā nodoto atkritumu masu atbilstoši atkritumu klasēm.

9. Atkritumu savākšana pašvaldības teritorijā tiek veikta, izmantojot šādu atkritumu savākšanas infrastruktūru:

9.1. šķiroto atkritumu savākšanas laukumus;

9.2. atkritumu dalītās savākšanas punktus;

9.3. virszemes vai pazemes (iebūvējamo) atkritumu konteineru novietnes;

9.4. teritorijās, kurās nav iespējama atkritumu savākšanas konteineru uzstādīšana:

9.4.1. marķētus priekšapmaksas maisus nešķiroto sadzīves atkritumu savākšanai;

9.4.2. marķētus priekšapmaksas maisus bioloģisko atkritumu savākšanai un marķētus bezmaksas maisus papīra, plastmasas, metāla un stikla atkritumu savākšanai.

10. Atkritumu savākšanas veidu un atkritumu savākšanā izmantojamo infrastruktūru nosaka līgumā, ko atkritumu apsaimniekotājs slēdz ar nekustamā īpašuma lietotāju, valdītāju, īpašnieku, apsaimniekotāju vai pilnvaroto personu. Nekustamā īpašuma lietotājs, valdītājs, īpašnieks, apsaimniekotājs vai pilnvarotā persona slēdz līgumu par nekustamajā īpašumā radīto atkritumu apsaimniekošanu ar atkritumu apsaimniekotāju, nodrošinot regulāru sadzīves atkritumu izvešanu, ņemot vērā īpašumā radīto atkritumu daudzumu (apjomu). Minimālais atkritumu izvešanas biežums:

10.1. nešķirotus sadzīves atkritumus - ne retāk kā vienu reizi astoņās nedēļās;

10.2. dalīti vāktos bioloģiskos atkritumus - ne retāk kā vienu reizi četrās nedēļās;

10.3. dalīti vāktos stikla, plastmasas, papīra un metāla atkritumus - ne retāk kā vienu reizi astoņās nedēļās.

11. Nekustamā īpašuma lietotājs, valdītājs, īpašnieks, apsaimniekotājs vai pilnvarotā persona seko līdzi atkritumu konteineru piepildījumam un nepieciešamības gadījumā ierosina izmaiņas līgumā par atkritumu apsaimniekošanu, palielinot vai samazinot atkritumu konteineru skaitu, tilpumu un/vai izvešanas biežumu, bet ne retāk kā 10. punktā noteikto atkritumu izvešanas biežumu. Nepieciešamības gadījumā nekustamā īpašuma lietotājs, valdītājs, īpašnieks, apsaimniekotājs vai pilnvarotā persona piesaka nešķiroto sadzīves atkritumu un/vai dalīti vākto sadzīves atkritumu papildu izvešanu vai atsaka/pārceļ izvešanas reizi, piesakot šīs izmaiņas atkritumu apsaimniekotājam.

12. Ja nekustamā īpašuma lietošanai ir sezonāls raksturs, nekustamā īpašuma īpašnieks, valdītājs, lietotājs vai viņa pilnvarota persona informē par to atkritumu apsaimniekotāju, un nekustamā īpašuma īpašnieks, valdītājs, lietotājs vai viņa pilnvarota persona saistošo noteikumu 10.punktā minētā līguma ietvaros vienojas ar atkritumu apsaimniekotāju par radītajam atkritumu daudzumam atbilstošu atkritumu izvešanas grafiku, bet ne retāk kā 10. punktā noteikto atkritumu izvešanas biežumu visas nekustamā īpašuma sezonālās lietošanas laikā no 1. maija līdz 30. septembrim.

13. Pašvaldība:

13.1. tīmeklī vai klātienē pašvaldības organizētajos pasākumos noskaidro atkritumu apsaimniekošanā iesaistīto interešu grupu (iedzīvotāju, namu apsaimniekotāju, nevalstisko organizāciju u.c.) viedokļus par aktuāliem ar atkritumu apsaimniekošanu saistītiem jautājumiem un nepieciešamības gadījumā uzaicina šo grupu pārstāvjus, kā arī nozares lietpratējus uz komiteju un domes sēdēm;

13.2. informē atkritumu radītājus par atkritumu apsaimniekotāju, ar kuru pašvaldība ir noslēgusi līgumu par atkritumu apsaimniekošanu, norādot līguma darbības termiņu, publicējot informāciju pašvaldības tīmekļa vietnē;

13.3. sadarbojoties ar atkritumu apsaimniekotāju, daudzdzīvokļu dzīvojamo māju apsaimniekotāju un atkritumu poligonu "Getliņi", informē atkritumu radītājus par izmaiņām un aktualitātēm atkritumu apsaimniekošanā normatīvajos aktos noteiktajā kārtībā.

**II. PARIS funkcijas**

14. PARIS ir pašvaldības atkritumu radītāju un valdītāju informatīvā sistēma, kuru uztur pašvaldības departaments.

15. PARIS tiek reģistrēti visi pašvaldības teritorijā esošie klienti.

16. PARIS satur informāciju par:

16.1. pašvaldības teritorijā esošo nekustamo īpašumu īpašniekiem;

16.2. klientiem;

16.3. personām, kuras veic nekustamo īpašumu apsaimniekošanu, kopšanu;

16.4. uzstādītajiem atkritumu konteineriem, to piederību, skaitu, tipu, lielumu un atkritumu veidu, kādam tie paredzēti;

16.5. atkritumu konteineru iztukšošanas biežumu, tajos savākto atkritumu veidu;

16.6. nekustamajiem īpašumiem, kuros tiek veikta mājkompostēšana.

**III. Atkritumu radītāju un valdītāju tiesības un pienākumi**

17. Ikviena atkritumu radītāja un valdītāja pienākums ir:

17.1. iekļauties pašvaldības atkritumu apsaimniekošanas sistēmā, noslēdzot atkritumu apsaimniekošanas līgumu ar atkritumu apsaimniekotāju, izņemot gadījumu, kad dzīvokļa īpašuma īpašnieks ir noslēdzis līgumu ar daudzdzīvokļu dzīvojamās mājas apsaimniekotāju par daudzdzīvokļu dzīvojamās mājas pārvaldīšanu, kas iekļauj arī atkritumu apsaimniekošanu;

17.2. piedalīties pašvaldības organizētajā atkritumu apsaimniekošanā, ievērojot normatīvos aktus par atkritumu apsaimniekošanu, tajā skaitā šos saistošos noteikumus;

17.3. nešķirotos sadzīves atkritumus ievietot tiem paredzētajos konteineros, kas izvietoti vietā, kas saskaņā ar noslēgto līgumu ar atkritumu apsaimniekotāju ir paredzēta konkrētā nekustamā īpašuma apkalpošanai;

17.4. iesaistīties dalītās atkritumu savākšanas sistēmā un ievietot iepriekš sašķirotus atkritumus tiem paredzētajos konteineros, kas izvietoti vietā, kas saskaņā ar noslēgto līgumu ar atkritumu apsaimniekotāju ir paredzēta konkrētā nekustamā īpašuma apkalpošanai, vai sašķirotos atkritumus ievietot tam paredzētajos konteineros, kuri atrodas atkritumu dalītās vākšanas punktos un šķiroto atkritumu savākšanas laukumos;

17.5. pēc atkritumu ievietošanas tam paredzētajos atkritumu konteineros aizvērt atkritumu konteineru vākus.

18. Maksājumi par atkritumu apsaimniekošanu veicami kārtībā, kāda noteikta līgumā par atkritumu apsaimniekošanu, kuru klients noslēdzis ar atkritumu apsaimniekotāju. Klients, veicot līgumā noteiktos maksājumus, sedz visas izmaksas, kas saistītas ar viņa radīto atkritumu, tajā skaitā sadzīvē radušos bīstamo atkritumu, apsaimniekošanu.

19. Sezonāla rakstura lietošanas nekustamā īpašuma, vasarnīcas vai dārza mājas, tajā skaitā dārzkopības biedrības teritorijā esošās vasarnīcas vai dārza mājas, īpašnieks, valdītājs, lietotājs vai viņa pilnvarotā persona slēdz līgumu par atkritumu apsaimniekošanu ar atkritumu apsaimniekotāju, kā arī sedz visas izmaksas, kas saistītas ar viņa radīto atkritumu, tajā skaitā sadzīvē radušos bīstamo atkritumu, apsaimniekošanu. Līgumā tiek noteikta atkritumu izvešanas kārtība, kā arī iespējams izvēlēties atbilstošu konteineru tilpumu, vai teritorijās, kurās nav iespējama atkritumu savākšanas konteineru uzstādīšana, marķētus atkritumu maisus.

20. Liela izmēra atkritumi, mājsaimniecībā radītie būvniecības un būvju nojaukšanas atkritumi savācami atsevišķi no citiem atkritumiem, izmantojot īpaši šim nolūkam paredzētus konteinerus vai citus atkritumu savākšanas veidus, vai ar nekustamā īpašuma īpašnieku, valdītāju, apsaimniekotāju vai pilnvaroto personu un pašvaldību saskaņotā vietā, kas nodrošina to apsaimniekošanu videi drošā un normatīvajiem aktiem atbilstošā veidā.

21. Saistošo noteikumu 20. punkta nosacījumi piemērojami tiktāl, ciktāl līguma, kas noslēgts starp dzīvokļa īpašuma īpašnieku un daudzdzīvokļu dzīvojamās mājas apsaimniekotāju, noteikumi neparedz citādi. Daudzdzīvokļu dzīvojamās mājas apsaimniekotājs, nosakot līgumā, kas noslēgts ar dzīvokļa īpašuma īpašnieku, kārtību saistošo noteikumu 20. punktā minēto atkritumu savākšanai, saskaņo to ar atkritumu apsaimniekotāju.

22. Atkritumu radītājs, kas ir saimnieciskās darbības veicējs, vienojas ar nekustamā īpašuma, kurā tas veic saimniecisko darbību, īpašnieku, valdītāju, apsaimniekotāju vai pilnvaroto personu par kārtību, kādā tiks veikta atkritumu savākšana un maksājumu veikšana par atkritumu apsaimniekošanu, vai saimnieciskās darbības veicējs patstāvīgi slēdz līgumu par tā darbības rezultātā radīto atkritumu apsaimniekošanu ar atkritumu apsaimniekotāju, ar kuru pašvaldība ir noslēgusi līgumu par atkritumu apsaimniekošanu attiecīgajā atkritumu apsaimniekošanas zonā. Gadījumā, ja saimnieciskā darbība tiek veikta dzīvokļa īpašumā, šī punkta noteikumi piemērojami tiktāl, ciktāl līguma, kas noslēgts starp dzīvokļa īpašuma īpašnieku un daudzdzīvokļu dzīvojamās mājas apsaimniekotāju, noteikumi neparedz citādi.

23. Asie priekšmeti atkritumu konteineros ir jāievieto tā, lai pēc iespējas samazinātu ietekmi uz iedzīvotāju veselību, kā arī netiktu bojātas atkritumu savākšanas, pārvadāšanas un šķirošanas iekārtas. Atkritumi konteinerā jāievieto tā, lai būtu iespējams aizvērt konteinera vāku. Ja atkritumu konteiners ir pārpildīts par vairāk nekā 15 % no atkritumu konteinera tilpuma vai pie atkritumu konteinera ir novietoti papildu atkritumi, atkritumu apsaimniekotājs nosaka papildu atkritumu apjomu, fotografē un savāc tos, piemērojot maksu par papildus savākto atkritumu apsaimniekošanu.

24. Klients, saskaņojot atkritumu konteinera tehniskos datus (veidu, tilpumu, krāsu u.c.) ar atkritumu apsaimniekotāju, ir tiesīgs iegādāties atkritumu konteineru savā īpašumā, lai nodrošinātu atkritumu savākšanu individuālā dzīvojamā mājā.

**IV. Nekustamā īpašuma īpašnieka, valdītāja, lietotāja, apsaimniekotāja vai pilnvarotās personas pienākumi**

25. Nekustamā īpašuma (tajā skaitā daudzdzīvokļu nama ar atkritumu stāvvadiem) lietotājam, valdītājam, īpašniekam, apsaimniekotājam vai pilnvarotai personai papildus šajos saistošajos noteikumos norādītajiem vispārīgajiem atkritumu radītāju pienākumiem ir noteikti šādi pienākumi:

25.1. vienoties ar nekustamajā īpašumā esošajiem atkritumu radītājiem par kārtību, kādā veicami norēķini par atkritumu apsaimniekotāja pakalpojumiem;

25.2. pēc pašvaldības departamenta pieprasījuma rakstveidā sniegt ziņas par iedzīvotāju, kuriem ir tiesisks pamats dzīvot attiecīgajā nekustamajā īpašumā, skaitu, citām personām, kā arī komersantiem, kas veic saimniecisko darbību attiecīgajā nekustamajā īpašumā, dalīti vāktiem atkritumu veidiem, kā arī informēt par vietu, kur novietoti viņu nekustamajos īpašumos radītajiem atkritumiem paredzētie atkritumu konteineri;

25.3. nodrošināt un uzturēt kārtībā atkritumu konteineru novietnes, raugoties, lai tās ir pieejamas nekustamā īpašuma iedzīvotājiem un atkritumu apsaimniekotājam, kā arī informēt un brīdināt atkritumu radītājus, ka atkritumi tiek ievietoti tikai atkritumu konteineru novietnēs uzstādītajos atkritumu konteineros;

25.4. ja nav iespējams nodrošināt brīvu specializētā transportlīdzekļa piekļūšanu atkritumu konteineru novietošanas vietās novietotajiem atkritumu konteineriem, nodrošināt, ka dienās, kad tiek veikta atkritumu savākšana, atkritumu konteineri ir pārvietoti no atkritumu konteineru novietošanas vietām uz specializētajam transportlīdzeklim pieejamu vietu, kur netiek traucēta gājēju un transportlīdzekļu satiksme, kā arī jānodrošina, lai pēc atkritumu izvešanas konteineri tiktu novietoti atpakaļ to pastāvīgajās atrašanās vietās, vai arī jāvienojas ar atkritumu apsaimniekotāju par citu kārtību, lai nodrošinātu specializētā transportlīdzekļa piekļūšanu atkritumu konteineriem. Gadījumos, kad nav iespējams nodrošināt specializētā transportlīdzekļa piekļūšanu atkritumu konteineru novietošanas vietās novietotajiem atkritumu konteineriem blakus esošo nekustamo īpašumu lietotāju, valdītāju, īpašnieku, apsaimniekotāju vai pilnvaroto personu dēļ, ir jāvienojas par to, kā tiks nodrošināta piekļūšana, informējot par to atkritumu apsaimniekotāju;

25.5. atkritumu uzglabāšanai pie nekustamā īpašuma izmantot tikai noteiktajam atkritumu veidam paredzētos konteinerus un sekot līdzi konteineru piepildes laikam, un attiecīgi pielāgot izvešanas biežumu;

25.6. izvietot konteinerus vieglajiem materiāliem pie visām ēkām pie kurām jau ir izvietoti nešķiroto sadzīves atkritumu konteineri;

25.7. izvietot konteinerus stiklam pie daudzdzīvokļu dzīvojamajām mājām, kurās ir vairāk nekā 10 dzīvokļi un pie kurām jau ir izvietoti nešķiroto sadzīves atkritumu konteineri;

25.8. izvietot bioloģisko atkritumu konteinerus pie individuālajām dzīvojamām mājām un pie daudzdzīvokļu dzīvojamām mājām, pie kurām jau ir izvietoti nešķiroto sadzīves atkritumu konteineri un pie daudzdzīvokļu dzīvojamām mājām, kurās atrodas atkritumu radītāji, kas darbojas kādā no pārtikas piegādes ķēdes posmiem, ja šie atkritumu radītāji to pieprasa;

25.9. bioloģisko atkritumu konteineru var neizvietot, ja pie ēkas fiziski nav vietas šādam konteineram.

25.10. šo saistošo noteikumu 25.9. apakšpunktā minētajā gadījumā nekustamā īpašuma īpašnieks, valdītājs, lietotājs, apsaimniekotājs vai pilnvarotā persona informē pašvaldības departamentu par atteikumu no bioloģisko atkritumu konteinera, rakstot iesniegumu ar pamatojumu uz pašvaldības departamenta oficiālo elektronisko adresi;

25.11. individuālo dzīvojamo māju īpašniekiem, valdītājiem vai lietotājiem, ja tie neiesaistās organizētajā bioloģisko atkritumu dalītās vākšanas sistēmā, ir pienākums kompostēt bioloģiskos atkritumus sava īpašuma teritorijā (mājkompostēšana), ievērojot normatīvo aktu prasības un nodrošinot, ka tas nerada draudus cilvēku dzīvībai, veselībai un videi, kā arī trešo personu mantai. Individuālo dzīvojamo māju īpašnieki, valdītāji vai lietotāji par mājkompostēšanas esamību informē atkritumu apsaimniekotāju;

25.12. bioloģiski noārdāmu dārzu un parku atkritumu kompostēšanas vietu atļauts ierīkot daudzdzīvokļu dzīvojamās mājas pagalmā ne tuvāk par 1,5 m no zemes vienības robežas, izņemot gadījumu, ja saņemts blakus esošā zemesgabala īpašnieka saskaņojums, ievērojot, ka:

25.12.1. ir saņemta daudzdzīvokļu dzīvojamās mājas kopīpašnieku piekrišana;

25.12.2. kompostēšana nerada traucējumus trešajām personām un neapdraud vidi;

25.12.3. kompostēšanai atļauts izmantot tikai rūpnieciski ražotas vai tām pielīdzināmas kastes ar noslēgtām necaurredzamām malām, pamatnē iestrādātu sietu pret grauzējiem un vāku, vēlams neizmantot spilgtus toņus;

25.12.4. uz komposta kastes tiek norādīts par kompostēšanas vietas uzturēšanu atbildīgās personas kontakttālrunis;

25.13. bioloģisko atkritumu (tai skaitā virtuves atkritumu) kompostēšanas vietu atļauts ierīkot trešajām pusēm nepieejamā, slēgtā iekšpagalmā daudzdzīvokļu dzīvojamajai mājai piesaistītajā zemesgabalā vai zemesgabalā, kas kopā ar dzīvojamo māju veido vienotu nekustamo īpašumu, ievērojot 25.12. apakšpunktā noteiktās prasības. Nekustamā īpašuma īpašnieks, valdītājs, lietotājs, apsaimniekotājs vai pilnvarotā persona par mājkompostēšanas esamību informē atkritumu apsaimniekotāju un drīkst neizvietot bioloģisko atkritumu konteineru;

25.14. ja nekustamā īpašuma teritorijā atkritumu konteineru novietošana nav iespējama, par atkritumu konteineru novietošanu un/vai kopīgu konteineru izmantošanu vienoties ar blakus esošā nekustamā īpašuma lietotāju, valdītāju, īpašnieku, apsaimniekotāju vai pilnvaroto personu, informējot par to atkritumu apsaimniekotāju. Šādos gadījumos abu nekustamo īpašumu lietotājiem, valdītājiem, īpašniekiem, apsaimniekotājiem vai pilnvarotām personām jānoslēdz savstarpēja vienošanās par to, kā tiks veikta katrā īpašumā radīto atkritumu savākšana un apsaimniekošana (konteineru lietošana, norēķini u.c.). Gadījumos, kad vienošanās nav iespējama (piemēram, vecpilsētā), nekustamā īpašuma īpašniekam, valdītājam, apsaimniekotājam vai pilnvarotajai personai jāvēršas pašvaldības departamentā ar lūgumu rast risinājumu;

25.15. būt atbildīgam par tā nekustamajā īpašumā radīto atkritumu savākšanas, atkritumu dalītās vākšanas organizēšanu, informējot un brīdinot atkritumu radītājus par pieejamo pakalpojumu, nodrošinot daudzdzīvokļu dzīvojamo māju iedzīvotājiem pastāvīgi pieejamu informāciju par atkritumu savākšanas grafikiem, mājsaimniecībā radušos būvniecības atkritumu, liela izmēra atkritumu izvešanas iespējām, kārtību un pakalpojumu pieteikšanas veidiem. Informāciju daudzdzīvokļu dzīvojamo māju iedzīvotājiem par atkritumu rašanās novēršanu, par to, kā pareizi veicama atkritumu šķirošana un par ieguvumiem, šķirojot atkritumus, sniedz vismaz reizi ceturksnī rēķinos par komunālajiem pakalpojumiem, mājas informācijas stendos un elektroniskajos saziņas kanālos;

25.16. daudzdzīvokļu dzīvojamo māju iedzīvotāju ikmēneša rēķinā par komunālajiem pakalpojumiem ietvert informāciju par saņemtajiem atkritumu apsaimniekošanas pakalpojumiem un papildpakalpojumiem, to izmaksām, par piemērotajiem līgumsodiem un no nekustamā īpašuma savākto nešķiroto sadzīves atkritumu un dalīti vākto atkritumu apjomu saskaņā ar līgumu, kas noslēgts starp atkritumu apsaimniekotāju un nekustamā īpašuma īpašnieku, valdītāju, lietotāju, apsaimniekotāju vai pilnvaroto personu;

25.17. nodrošināt liela izmēra atkritumu un mājsaimniecībā radušos būvniecības atkritumu izvešanu, par šo atkritumu savākšanu vienojoties atsevišķi un informējot mājas iedzīvotājus par izvešanas kārtību atbilstoši šo noteikumu 25.15. apakšpunkta prasībām, un nepieļaujot to uzkrāšanos tam neparedzētās vietās, tajā skaitā pie atkritumu konteineriem. Šī punkta nosacījumi piemērojami tiktāl, ciktāl līguma, kas noslēgts starp dzīvokļa īpašuma īpašnieku un daudzdzīvokļu dzīvojamās mājas apsaimniekotāju, noteikumi neparedz citādi:

25.17.1. ja noslēgtais līgums ar atkritumu apsaimniekotāju paredz regulāru liela izmēra atkritumu un mājsaimniecībā radušos būvniecības atkritumu izvešanu, atkritumu radītājs atkritumus novieto nekustamā īpašuma īpašnieka, valdītāja, lietotāja, apsaimniekotāja vai pilnvarotās personas norādītā savākšanas vietā ne ātrāk kā 24 stundas pirms savākšanas laika tādā veidā, kā to noteicis atkritumu apsaimniekotājs;

25.17.2. ja liela izmēra atkritumu un mājsaimniecībā radušos būvniecības atkritumu izvešana notiek atsevišķi pēc atkritumu radītāja pieteikuma atkritumu apsaimniekotājam, nekustamā īpašuma īpašnieks, valdītājs, lietotājs, apsaimniekotājs vai pilnvarotā persona norāda savākšanas vietu, pieteikšanas kārtību un termiņus, un atkritumu radītājiem aizliegts atkritumus izvietot norādītajā atkritumu savākšanas vietā agrāk nekā 24 stundas pirms saskaņotā izvešanas brīža;

25.18. daudzdzīvokļu dzīvojamo māju apsaimniekotāji ir atbildīgi par līguma slēgšanu ar atkritumu apsaimniekotāju, ar kuru pašvaldība ir noslēgusi līgumu par atkritumu apsaimniekošanu attiecīgajā atkritumu apsaimniekošanas zonā, par atkritumu savākšanu no to apsaimniekošanā nodotajiem īpašumiem;

25.19. dzīvokļu īpašnieki daudzdzīvokļu dzīvojamās mājās, kurām nav izvēlēts dzīvojamās mājas apsaimniekotājs, ir atbildīgi par līguma slēgšanu ar atkritumu apsaimniekotāju par atkritumu savākšanu un patstāvīgi norēķinās ar atkritumu apsaimniekotāju, veicot tiešos maksājumus atkritumu apsaimniekotājam vai pilnvarojot kādu citu personu veikt maksājumus;

25.20. garāžu vai dārzkopības kooperatīvās sabiedrības un dārza māju (vasarnīcu) vai garāžu īpašnieki, kas nav garāžu vai dārzkopības kooperatīvās sabiedrības biedri, ir atbildīgi par līguma slēgšanu ar atkritumu apsaimniekotāju par atkritumu savākšanu;

25.21. saskaņojot ar pašvaldību un atkritumu apsaimniekotāju, klients radīto atkritumu uzkrāšanai par saviem līdzekļiem var uzstādīt un izmantot pazemes (iebūvējamos) atkritumu konteinerus, ja attiecīgajā zemesgabalā tos ir iespējams novietot;

25.22. tirdzniecības vietas (veikali, tirgus, tirdzniecības centri) ar platību virs 500 m2 un tirdzniecības vietai piegulošas autostāvvietas (sākot no vismaz 10 vietām, izņemot ielu malu stāvvietas), automazgātavas īpašnieks, apsaimniekotājs vai tā pilnvarota persona izveido atkritumu dalītās savākšanas punktu, nodrošinot vismaz vieglo materiālu (plastmasas, papīra un metāla) un stikla atkritumu dalītu savākšanu. Degvielas uzpildes stacijas, kurās uz vietas ir operatori, īpašnieks, apsaimniekotājs vai tā pilnvarota persona nodrošina vieglo materiālu atkritumu dalītu vākšanu.

**V. Publisko pasākumu organizētāju un publisko teritoriju apsaimniekotāju tiesības un pienākumi**

26. Publisko pasākumu organizētājam ir pienākums nodrošināt:

26.1. atkritumu konteinerus pietiekamā daudzumā, rūpējoties, lai tie tiktu savlaicīgi iztukšoti un nebūtu pārpildīti;

26.2. pasākuma dalībniekiem iespēju šķirot pasākuma laikā radušos atkritumus, šim nolūkam pasūtot attiecīgus atkritumu konteinerus atkritumu apsaimniekotājam;

26.3. attiecīgās teritorijas sakopšanu, nepieciešamības gadījumā slēdzot līgumu ar atkritumu apsaimniekotāju par publiskā pasākuma laikā radušos atkritumu apsaimniekošanu.

26.4. informāciju publisko pasākumu apmeklētājiem pirms pasākuma un pasākuma laikā par atkritumu šķirošanas iespējām publisko pasākumu teritorijā, brīvi pieejamo dzeramā ūdens un brīvkrānu atrašanās vietām, publiski pieejamo tualešu atrašanās vietām.

27. Pašvaldības publisko teritoriju apsaimniekotāji, kas saņēmuši normatīvajos aktos noteiktās atļaujas atkritumu pārvadājumu veikšanai, ir tiesīgi pašvaldības publisko teritoriju apsaimniekošanas un uzturēšanas darbu rezultātā savāktos atkritumus nogādāt atkritumu poligona "Getliņi" teritorijā, izmantojot savus resursus un līdzekļus.

**VI. Atkritumu apsaimniekotāja pienākumi un tiesības**

28. Atkritumu apsaimniekotājam ir pienākums atkritumu apsaimniekošanu veikt tā, lai tiktu ievērotas normatīvo aktu un ar pašvaldību, kā arī ar klientiem noslēgto līgumu prasības un attiecīgajos publiskās un privātās partnerības vai iepirkuma procedūras dokumentos, kā arī atkritumu apsaimniekošanas valsts plānā un atkritumu apsaimniekošanas reģionālajā plānā ietvertās prasības.

29. Atkritumu apsaimniekotājs atkritumu apsaimniekošanai izmanto šim nolūkam paredzētos specializētos transportlīdzekļus, kuri aprīkoti ar:

29.1. globālās pozicionēšanas sistēmas (GPS) ierīcēm, kas pašvaldībai nodrošina datu pieejamību tiešsaistes režīmā;

29.2. ierīcēm datu nolasīšanai no identificēto konteineru integrētajām radiofrekvenču identifikācijas (RFID) mikroshēmām.

30. Atkritumu apsaimniekotājam ir pienākums:

30.1. slēgt līgumus ar atkritumu radītājiem vai valdītājiem par atkritumu apsaimniekošanu, piemērojot pašvaldības apstiprināto maksu par atkritumu apsaimniekošanu un Sabiedrisko pakalpojumu regulēšanas komisijas noteikto tarifu par atkritumu apstrādi;

30.2. klientiem izsniegtajos rēķinos iekļaut informāciju par sniegtajiem atkritumu apsaimniekošanas pakalpojumiem un papildpakalpojumiem, par veikto konteineru mazgāšanu, par līgumsodiem, ja tādi bijuši, norādot līgumsoda piemērošanas iemeslu;

30.3. pēc publisko pasākumu organizētāju lūguma slēgt līgumus ar publisko pasākumu organizētājiem par publisko pasākumu laikā radušos atkritumu apsaimniekošanu, paredzot atbilstošu pakalpojuma apmaksas kārtību;

30.4. nodrošināt saskaņā ar noslēgto līgumu ar nekustamā īpašuma īpašnieku, valdītāju, lietotāju, apsaimniekotāju vai pilnvaroto personu regulāru atkritumu (nešķiroto un dalīti savākto atkritumu, arī liela izmēra atkritumu, mājsaimniecībā radīto būvniecības un būvju nojaukšanas atkritumu) savākšanu no klientiem. Atkritumu izvešanu darba dienās aizliegts veikt laikā no plkst. 23.00 līdz 5.00, brīvdienās un svētku dienās no plkst. 23.00 līdz 7.00, izņemot gadījumus, kad tehnisku apsvērumu vai avārijas apstākļu dēļ nav iespējams atkritumu savākšanu veikt citā laikā;

30.5. atbilstoši normatīvajiem aktiem nodrošināt klientus ar to vajadzībām atbilstoša tilpuma marķētiem atkritumu konteineriem nepieciešamā daudzumā, kā arī nodrošināt atkritumu konteineru identificēšanu (reģistrēts atkritumu konteiners, kas ir aprīkots ar RFID mikroshēmu konteinera atpazīšanai un kura dizains (forma) ir saskaņots ar pašvaldības departamentu);

30.6. nodrošināt klientiem, kuri saskaņā ar saistošo noteikumu 9.4. apakšpunktu ir tiesīgi atkritumu savākšanai izmantot marķētus atkritumu maisus, iespēju iegādāties atbilstoša tilpuma marķētus priekšapmaksas maisus, nešķirotu sadzīves atkritumu un marķētus priekšapmaksas bioloģiski kompostējamus maisus bioloģisko atkritumu nodošanai, marķētus atkārtoti izmantojamus maisus/somas papīra, plastmasas, metāla un stikla atkritumu nodošanai;

30.7. saskaņot atkritumu konteineru novietošanas vietu ar nekustamā īpašuma īpašnieku, valdītāju, apsaimniekotāju vai pilnvarotu personu;

30.8. bez papildu maksas nodrošināt atkritumu konteineru labošanu un nomaiņu, ja bojājums radies atkritumu apsaimniekotāja vainas dēļ vai ja nav iespējams identificēt atkritumu konteinera bojājuma izdarīšanā vainojamo personu;

30.9. nodrošināt atkritumu konteineru iekšpuses mazgāšanu ar dezinficējošu šķīdumu šādā kārtībā:

30.9.1. vieglo materiālu un stikla konteinerus - ne retāk kā vienu reizi gadā;

30.9.2. nešķiroto sadzīves atkritumu konteinerus – ne retāk kā divas reizes gadā;

30.9.3. bioloģiski noārdāmo atkritumu konteinerus – ne retāk kā četras reizes gadā;

30.9.4. pazemes (iebūvētos) konteinerus – ne retāk kā vienu reizi gadā;

30.10. veikt uzskaiti par tiem nekustamajiem īpašumiem atkritumu apsaimniekotāja apkalpotajā atkritumu apsaimniekošanas zonā, kuros tiek veikta mājkompostēšana.

30.11. sadarbībā ar pašvaldību, organizējot sabiedrības izglītošanas un vides apziņas veidošanas pasākumus, veicināt atkritumu radītāju un valdītāju iesaistīšanos atkritumu dalītā vākšanā un nodrošināt atkritumu dalītu savākšanu, nodrošinot Atkritumu apsaimniekošanas likumā un tam pakārtotajos normatīvajos aktos noteikto prasību, kas attiecas uz atkritumu dalīto savākšanu, izpildi;

30.12. ziņot pašvaldībai par atkritumu radītāju un valdītāju iespējamiem administratīvajiem pārkāpumiem;

30.13. pēc atkritumu konteineru iztukšošanas aizvērt vāku, novietot atpakaļ atkritumu konteinerus novietošanas vietā un atkritumu konteineru novietošanas vietu sakopšanu pēc atkritumu savākšanas, ja atkritumi ir ievietoti tikai atkritumu konteineru novietošanas vietās novietotajos atkritumu konteineros un piesārņojums radies atkritumu apsaimniekotāja vainas dēļ;

30.14. sniegt pašvaldībai informāciju, kas nepieciešama tās funkciju izpildei, atbilstoši normatīvo aktu un noslēgtā līguma prasībām;

30.15. organizēt sabiedrības izglītošanas un vides apziņas veidošanas pasākumus līgumā, kas noslēgts ar pašvaldību, noteiktajā apmērā un kārtībā;

30.16. veikt citus normatīvajos aktos un noslēgtajā līgumā noteiktos pienākumus;

30.17. reaģēt uz nekustamā īpašuma lietotāja, valdītāja, īpašnieka, apsaimniekotāja vai pilnvarotās personas ziņojumu par nepieciešamību izvest atkritumus ārpus līgumā noteiktā grafika vai nepieciešamību pārcelt atkritumu izvešanas reizi:

30.17.1. par sadzīves nešķiroto, bioloģisko un dalīti vākto atkritumu izvešanu – reģistrēt pieteikumu un, ja pieteikums saņemts darba dienā līdz plkst. 12.00, izvest atkritumus nākamajā darba dienā, bet, ja pieteikums saņemts darba dienā pēc plkst. 12.00, – nākamo divu darba dienu laikā;

30.17.2. par liela izmēra atkritumu un būvniecības atkritumu izvešanu – reģistrēt pieteikumu un, ja pieteikums saņemts darba dienā līdz plkst. 12.00, izvest atkritumus nākamo divu darba dienu laikā, bet, ja pieteikums saņemts darba dienā pēc 12.00, – nākamo trīs darba dienu laikā.

30.18. informēt klientu par nepieciešamību mainīt konteineru skaitu, tilpumu un/vai izvešanas grafiku, ja tiek konstatēts, ka vairāk nekā 3 reizes kalendāra mēnesī nešķiroto sadzīves atkritumu konteineri ir pustukši.

31. Atkritumu apsaimniekotājam ir tiesības atteikties savākt atkritumu konteineru novietošanas vietās esošos atkritumus, par to rakstiski informējot klientu un normatīvajos aktos par administratīvo atbildību noteiktās personas, kuras ir tiesīgas uzsākt administratīvo pārkāpumu procesu par atkritumu apsaimniekošanas noteikumu pārkāpšanu:

31.1. ja atkritumu apsaimniekotājs konstatē, ka vairāk nekā 3 reizes kalendāra mēnesī atkritumi tiek novietoti ārpus atkritumu konteineriem vai pārsniedz konteineru tilpumu, atkritumu apsaimniekotājam jāinformē nekustamā īpašuma lietotājs, valdītājs, īpašnieks, apsaimniekotājs vai pilnvarotā persona un jāvienojas par atkritumu konteineru skaita, tilpuma un/vai izvešanas grafika pielāgošanu;

31.2. ja konteinerā ievietoti atkritumi, kas neatbilst uz attiecīgā konteinera norādītajam atkritumu veidam, atkritumu apsaimniekotājam un nekustamā īpašuma lietotājam, valdītājam, īpašniekam, apsaimniekotājam vai pilnvarotai personai jāvienojas par papildu maksas noteikšanu konteineru iztukšošanai, kuras apmēru nosaka atkritumu apsaimniekotājs atkarībā no atkritumu veida, kā arī jāveic izglītojošās aktivitātes par atkritumu šķirošanu konkrētā nekustamā īpašuma iedzīvotājiem sadarbībā ar daudzdzīvokļu dzīvojamās mājas apsaimniekotāju;

31.3. ja nav nodrošināta piekļuve atkritumu konteineriem atbilstoši saistošajos noteikumos noteiktajām prasībām;

31.4. ja ceļa seguma stāvokļa vai transporta satiksmes ierobežojumu dēļ atkritumu apsaimniekotājs nevar piekļūt atkritumu konteineriem. Šādā gadījumā atkritumu konteineri tiek iztukšoti tuvākajā iespējamā laikā, par to iepriekš vienojoties ar klientu;

31.5. ja netiek veikta konteineru vietu uzturēšana (pieļauta atkritumu uzkrāšanās, kas veicina dažādu grauzēju rašanos) vai netiek veikta deratizācija, kad ir uzradušies grauzēji.

**VII. Aizliegumi atkritumu apsaimniekošanā pašvaldības teritorijā**

32. Atkritumu radītājiem pašvaldības teritorijā ir aizliegts:

32.1. jebkādā veidā dedzināt atkritumus;

32.2. novietot (pastāvīgi) atkritumu konteinerus uz ielām (izņemot nomaļas ielas, kur atkritumu konteiners netraucē transportlīdzekļu vai gājēju satiksmi, kā arī vietās, kur tas ir vienīgais iespējamais risinājums);

32.3. ievietot atkritumu konteineros un marķētajos atkritumu maisos degošus, viegli uzliesmojošus un eksplozīvus priekšmetus, riepas, šķidrus, infekcijas slimības izraisošus, liela izmēra, būvniecības un būvju nojaukšanas, ražošanas, ielu smiltis, kā arī bīstamos atkritumus (tajā skaitā sadzīves elektrotehniku) vai videi kaitīgās preces;

32.4. ievietot atkritumus konteineros un marķētajos atkritumu maisos, kas ir nodoti lietošanā citiem atkritumu radītājiem vai kas ir citu personu īpašumā;

32.5. pārpildīt, cieši sablīvēt, iesaldēt atkritumus atkritumu konteineros. Atkritumu apsaimniekotājs par šādu atkritumu apsaimniekošanu var piemērot papildu maksu;

32.6. jebkādā veidā bojāt atkritumu konteinerus;

32.7. ievietot nešķirotus sadzīves atkritumus dalīti savākto atkritumu konteineros;

32.8. veikt darbības ar atkritumiem, kas jau ir ievietoti atkritumu konteineros un marķētajos atkritumu maisos;

32.9. veikt jebkādas citas darbības, kas ir pretrunā ar šajos saistošajos noteikumos un citos normatīvajos aktos ietverto regulējumu attiecībā uz atkritumu apsaimniekošanu un vides piesārņojumu;

32.10. vieglajiem materiāliem un stiklam paredzētos konteineros atkritumus ievietot maisos.

**VIII. Prasības atkritumu dalītai vākšanai un šķirošanai**

33. Atkritumu radītājiem, kas darbojas kādā no pārtikas piegādes ķēdes posmiem – primārā ražošana, pārstrāde un ražošana, pārtikas mazumtirdzniecība un citāda izplatīšana, restorāni un ēdināšanas pakalpojumi, ir pienākums dalīti vākt bioloģiskos atkritumus, kas rodas to saimnieciskās darbības rezultātā, un noslēgt līgumu ar atkritumu apsaimniekotāju par šo atkritumu izvešanu, ievērojot normatīvajos aktos un atkritumu apsaimniekotāja noteiktās prasības attiecībā uz šo atkritumu apsaimniekošanu. Bioloģisko atkritumu uzkrāšana veicama tādā veidā, kas nodrošina attiecīgā konteinera nepieejamību trešajām personām, kā arī grauzējiem, putniem un kaitēkļiem.

34. Pašvaldības teritorijā tekstilmateriālu šķirošanas konteinerus drīkst izvietot tikai atkritumu apsaimniekotāji, ar kuriem pašvaldībai ir noslēgts līgums par atkritumu apsaimniekošanu.

**IX. Prasības sadzīvē radušos bīstamo atkritumu un videi kaitīgo preču apsaimniekošanai**

35. Sadzīvē radušos bīstamo atkritumu vai videi kaitīgo preču radītājs vai valdītājs:

35.1. atdala sadzīvē radušos bīstamos atkritumus un videi kaitīgās preces no citu veidu atkritumiem;

35.2. uzglabā sadzīvē radušos bīstamos atkritumus un videi kaitīgās preces tā, lai tie neapdraudētu cilvēku dzīvību un veselību, vidi, kā arī personu mantu;

35.3. nogādā sadzīvē radušos bīstamos atkritumus un videi kaitīgās preces speciāli aprīkotās sadzīvē radušos bīstamo atkritumu un videi kaitīgo preču savākšanas vietās vai šķiroto atkritumu savākšanas laukumos vai slēdz līgumu par sadzīvē radušos bīstamo atkritumu un videi kaitīgo preču apsaimniekošanu ar personu, kura ir saņēmusi attiecīgu atļauju veikt bīstamo atkritumu un videi kaitīgo preču apsaimniekošanu;

35.4. sedz sadzīvē radušos bīstamo atkritumu apsaimniekošanas izmaksas atbilstoši šo saistošo noteikumu 18.punktā noteiktajam.

**X. Noslēguma jautājums**

36. Atzīt par spēku zaudējušiem Rīgas domes 2019. gada 29. novembra saistošos noteikumus Nr. 87 “Par sadzīves atkritumu apsaimniekošanu Rīgas pilsētā” (ar grozījumiem, kas izdarīti ar Rīgas domes 2020. gada 6. marta saistošajiem noteikumiem Nr. 4, Rīgas domes 2021. gada 31. marta saistošajiem noteikumiem Nr. 39, Rīgas domes 2022. gada 2. marta saistošajiem noteikumiem Nr. 125, Rīgas domes 2024. gada 24. janvāra saistošajiem noteikumiem Nr. RD-24-256-sn).

 **Pārejas noteikumi**

1. Šo saistošo noteikumu 9.4.2., 16.6., 25.13. un 30.10. apakšpunkti stājas spēkā 2027. gada 1. martā.

2. Šo saistošo noteikumu 6. punkts stājas spēkā 2027. gada 1. martā. Līdz šī punkta spēkā stāšanās brīdim, spēkā ir 6. punkts šādā redakcijā:

“6. Pašvaldības teritorijā ir četras atkritumu apsaimniekošanas zonas (2. pielikums):

6.1. pirmā atkritumu apsaimniekošanas zona;

6.2. otrā atkritumu apsaimniekošanas zona;

6.3. trešā atkritumu apsaimniekošanas zona;

6.4. ceturtā atkritumu apsaimniekošanas zona.”.

3. Šo saistošo noteikumu 25.6. apakšpunkts stājas spēkā 2027. gada 1. martā. Līdz šī apakšpunkta spēkā stāšanās brīdim, spēkā ir 25.6. apakšpunkts šādā redakcijā:

“25.6. izvietot konteinerus vieglajiem materiāliem pie mājām, kurās ir vairāk nekā pieci dzīvokļi un pie kurām jau ir izvietoti atkritumu konteineri;”.

4. Šo saistošo noteikumu 25.8. apakšpunkts stājas spēkā 2027. gada 1. martā. Līdz šī apakšpunkta spēkā stāšanās brīdim, spēkā ir 25.8. apakšpunkts šādā redakcijā:

“25.8. izvietot bioloģisko atkritumu konteinerus pie daudzdzīvokļu dzīvojamām mājām, kurās ir vairāk nekā 10 dzīvokļi un pie daudzdzīvokļu dzīvojamām mājām, kurās atrodas atkritumu radītāji, kas darbojas kādā no pārtikas piegādes ķēdes posmiem, ja šie atkritumu radītāji to pieprasa.”.

5. Šo saistošo noteikumu 25.11. apakšpunkts stājas spēkā 2027. gada 1. martā. Līdz šī apakšpunkta spēkā stāšanās brīdim, spēkā ir 25.11. apakšpunkts šādā redakcijā:

“25.11. bioloģiskos atkritumus fiziskām personām atļauts kompostēt savas mājsaimniecības teritorijā (ārpus dzīvošanai paredzētajām telpām) gadījumā, ja tas neapdraud cilvēku dzīvību, veselību, vidi, trešo personu mantu un ja tas tiek veikts videi drošā un normatīvajiem aktiem atbilstošā veidā.”.

6. Šo saistošo noteikumu 30.4. apakšpunkts stājas spēkā 2027. gada 1. martā. Līdz šī apakšpunkta spēkā stāšanās brīdim, spēkā ir 30.4. apakšpunkts šādā redakcijā:

“30.4. nodrošināt saskaņā ar noslēgto līgumu ar nekustamā īpašuma īpašnieku, valdītāju, lietotāju, apsaimniekotāju vai pilnvaroto personu regulāru atkritumu (nešķiroto un dalīti savākto atkritumu, arī liela izmēra atkritumu, mājsaimniecībā radīto būvniecības un būvju nojaukšanas atkritumu) savākšanu no klientiem. Atkritumu izvešanu aizliegts veikt laikā no plkst. 23.00 līdz 5.00, izņemot gadījumus, kad tehnisku apsvērumu vai avārijas apstākļu dēļ nav iespējams atkritumu savākšanu veikt citā laikā.”.

7. Šo saistošo noteikumu 30.6. apakšpunkts stājas spēkā 2027. gada 1. martā. Līdz šī apakšpunkta spēkā stāšanās brīdim, spēkā ir 30.6. apakšpunkts šādā redakcijā:

“30.6. nodrošināt klientiem, kuri saskaņā ar saistošo noteikumu 9.4.1. apakšpunktu ir tiesīgi atkritumu savākšanai izmantot priekšapmaksas atkritumu maisus, iespēju iegādāties atbilstoša tilpuma marķētus atkritumu priekšapmaksas maisus;”.

8. Šo saistošo noteikumu 30.9. apakšpunkts stājas spēkā 2027. gada 1. martā. Līdz šī apakšpunkta spēkā stāšanās brīdim, spēkā ir 30.9. apakšpunkts šādā redakcijā:

“30.9. pēc nekustamā īpašuma īpašnieka, valdītāja, lietotāja, apsaimniekotāja vai pilnvarotās personas pieteikuma ne retāk kā divas reizes gadā nodrošināt atkritumu konteineru iekšpuses mazgāšanu ar dezinficējošu šķīdumu.”.

|  |  |
| --- | --- |
| #LEMUMA\_PARAKSTITAJA1\_AMATS# | #LEMUMA\_PARAKSTITAJA1\_V\_UZV# |

Projektu paraksta

|  |  |
| --- | --- |
| #PARAKSTITAJA1\_STV\_AMATS\_PILNAIS# | #PARAKST\_V\_UZV# |

*Iesniedz*

|  |
| --- |
| [x] Saistošo noteikumu projekts ir jānosūta VARAM     |
| [ ] Saistošo noteikumu projekts ir jānosūta AIC paziņošanai *Iekšējā tirgus informācijas sistēmā* |

Lapiņa 67105857

Libere-Igaune 67848858

#VISU\_SASKANOTAJU\_TABULA\_STV#

*\*Saraksts ir pievienots automātiski no sistēmas ELISS dokumentu apstrādes plūsmas*